Manuel Escorcio sterk tuis aanManuel Escorcio (Foto: Manuel Escorcio/Facebook) Manuel Escorcio, die sanger wat Maandagaand in die hospitaal opgeneem is, is ontslaan en sterk nou tuis aan. Maroela Media het vroeër berig dat Escorcio volgens die sanger Manie Jackson in erge pyn verkeer en vreeslik baie gewig verloor het. Hy is Maandag opgeneem en moes ŉ paar mediese toetse ondergaan. Volgens ŉ Facebook-plasing deur die Suid-Afrikaanse Legendes-museum is dié 72-jarige sanger weer terug by sy huis en wag hy nog op uitslae. “Manuel is terug by die huis en het vanmiddag selfs ietsie geëet. Hy sê hy voel baie beter vandag.” “Hy het nie sy foon saam met hom in die hospitaal gehad nie en stuur sy boodskap van dankbaarheid aan elkeen van julle wat hom probeer bel het of ŉ boodskap gestuur het,” lui die plasing. Escorcio is in 2018 deur die Federasie van Afrikaanse Kultuurvereniginge (FAK) met ŉ Prestige-toekenning vir sy bydrae tot Afrikaanse musiek vereer, en in 2020 het die Suid-Afrikaanse Legendes-museum hom as ŉ lewende legende gehuldig. Escorcio was een van slegs 20 legendes van wie daar ook ŉ borsbeeld gemaak is.